b'\n_START_ARTICLE_\nCharles-Fran\xc3\xa7ois Daubigny\n_START_SECTION_\nBiografija\n_START_PARAGRAPH_\nFransua Dobinji gim\xc4\x97 1817 m. vasario 15 d. Pary\xc5\xbeiuje. Jo t\xc4\x97vas Edmonas Fransua Dobinji (1789\xe2\x80\x931843) buvo tapytojas peiza\xc5\xbeistas. Nuo vaikyst\xc4\x97s F. Dobinji buvo sirguliuojantis ir augo pri\xc5\xbei\xc5\xabrimas aukl\xc4\x97s Valmondua kaime prie Uazos up\xc4\x97s. Jo \xc5\xa1eima buvo skurdi ir F. Dobinji nuo paauglyst\xc4\x97s u\xc5\xbesidirbdavo kurdamas iliustracijas ir atnaujindamas paveikslus. 1836 m. lank\xc4\x97si Italijoje. F. Dobinji buvo daugiausiai savamoksliu dailininku ir 1837 m. nes\xc4\x97kmingai band\xc4\x97 var\xc5\xbeytis d\xc4\x97l \xe2\x80\x9eRomos prizo\xe2\x80\x9c, skiriamo pradedantiesiems. Jis trumpai mok\xc4\x97si pas akademin\xc4\xaf istorin\xc4\xaf tapytoj\xc4\x85 Pol\xc4\xaf Delaro\xc5\xa1\xc4\x85 (1797\xe2\x88\x921856). 1838 m. jo Notr Damo ir Sen Luji salos peiza\xc5\xbeai buvo priimti \xc4\xaf Pary\xc5\xbeiaus Salono parod\xc4\x85. Po antro pri\xc4\x97mimo \xc4\xaf parod\xc4\x85 1840 m., F. Dobinji v\xc4\x97l band\xc4\x97 var\xc5\xbeytis kitais metais d\xc4\x97l \xe2\x80\x9eRomos prizo\xe2\x80\x9c ir v\xc4\x97l nes\xc4\x97kmingai. Dailininkas k\xc5\xabr\xc4\x97 iliustracijas ir grafikos k\xc5\xabrinius, 1843 m. nutap\xc4\x97 Fontenblo apylinki\xc5\xb3 vaizd\xc5\xb3._NEWLINE_1848 m F. Dobinji gavo smulk\xc5\xb3 palikim\xc4\x85 ir ma\xc5\xbedaug tuo metu susipa\xc5\xbeino su grupe tapytoj\xc5\xb3, kurie dirbo Barbizono kaime prie Fontenblo mi\xc5\xa1ko: Jules Dupr\xc3\xa9 (1811\xe2\x88\x921889), Th\xc3\xa9odore Rousseau (1812\xe2\x88\x921867) ir Alexandre-Gabriel Decamps (1803\xe2\x88\x921860). 1849 m. jo ilgame\xc4\x8diu draugu tapo Kamilis Koro (1796\xe2\x88\x921875), su kuriuo kartu F. Dobinji k\xc5\xabr\xc4\x97 \xc5\xbdenevos apylink\xc4\x97se 1852 ir 1853 m. Po to dirbo Optevozo kaime prie Liono, kur juos susitiko Gustavas Kurb\xc4\x97 (1819\xe2\x88\x921877). F. Dobinji reguliariai eksponavo Pary\xc5\xbeiaus Salone, laim\xc4\x97jo medalius 1848, 1852, 1857 ir 1859 m. Jis eksponavo Visuotin\xc4\x97je Pary\xc5\xbeiaus parodoje 1855 m., kurioje jo paveikslai sulauk\xc4\x97 s\xc4\x97km\xc4\x97s. Po to F. Dobinji nusipirko bar\xc5\xbe\xc4\x85 \xe2\x80\x9eLe Botin\xe2\x80\x9c, kuria keliavo po Senos ir Uazos upes tapydamas pakrantes. 1857 m. jo paveiksl\xc4\x85 \xe2\x80\x9ePavasaris\xe2\x80\x9c \xc4\xafsigijo imperatorius Napoleonas III. 1860 m. dailininkas \xc4\xafsigijo nuosavyb\xc4\x97s ir apsigyveno Overe prie Uazos._NEWLINE_1865 ir 1866 m. F. Dobinji lank\xc4\x97si Anglijoje, 1868 m. \xe2\x88\x92 Ispanijoje, 1870 m. \xe2\x88\x92 Olandijoje. 1866 ir 1867 m. buvo Pary\xc5\xbeiaus Salono \xc5\xbeiuri nariu, gyn\xc4\x97 impresionistin\xc4\x99 dail\xc4\x99. 1870 m. Pranc\xc5\xabzijos\xe2\x88\x92Pr\xc5\xabsijos karo metu F. Dobinji buvo Londone, susipa\xc5\xbeino su K. Mon\xc4\x97, kur\xc4\xaf rekomendavo meno dileriui P. Diuran-Riueliui. V\xc4\x97lyvaisiais metais F. Dobinji buvo kamuojamas artrito, tap\xc4\x97 ma\xc5\xbeai. \xc5\xa0arlis Fransua Dobinji mir\xc4\x97 Pary\xc5\xbeiuje 1878 m. vasario 15 d., palaidotas Per La\xc5\xa1ezo kapin\xc4\x97se. Didel\xc4\x99 jo k\xc5\xabrybos dal\xc4\xaf sudaro Uazos up\xc4\x97s pakran\xc4\x8di\xc5\xb3 vaizdai. F. Dobinji tapyba paveik\xc4\x97 XIX a. pranc\xc5\xabz\xc5\xb3 impresionistus.'